Esti 23 de xunu, Asturies prepárase pa vivir el día más llargu del añu y la nueche más curtia. Llegó San Xuan y el solsticiu de branu. Por eso, dende A Veiga hasta Peñamellera van prendese les fogueres y son  munchos los llugares que van amenizar esta nueche tan especial con música del país.    La Foguera de Tresona (Corvera), la que más cayida de toles que se faen nel país, va tener esti añu les actuaciones musicales d'Anabel Santiago, Dixebra y Falanoncaduca. La compañía teatral Nun Tris va ser la encargada de prender la foguera, cola presentación de l'acción teatral titulada La quema. L'actividá empieza cola actuación de la Banda de Gaites de Corvera a les 22 hores, siguida del conciertu d'Anabel Santiago, que va principiar a les 22.30 hores. A partir de les 23.30 hores, los asistentes van poder asistir a la quema de la foguera, y a les doce y media de la nueche va actuar el grupu Dixebra. L'últimu de los conciertos va ser el de Falanoncaduca, que ta previstu pa les dos de la nueche.    Per otru llau, na ciudá más grande del país, en Xixón, la nueche más curtia del añu va empezar a les 21 hores, col enramáu de la fonte de Pelayo, asitiada na Plaza del Marqués, qu'entama l'Andecha de  Cultura Tradicional Na Señardá. Una hora más tarde, la Banda de Gaites Noega va facer un pasucáis dende la Plaza Mayor hasta la Playa'l Natahoyo, mentes que la Banda de Gaites Villa de Xixón va salir de la Plaza del 6 d'Agostu y llegar a la mesma sablera, onde a la medianueche va prendese la foguera, que va dir acompañada d'un espectáculu pirotécnicu y de la tradicional danza prima. P'acabar, Blima y Amigos va poner la nota musical depués de la quema. Asina, esti grupu va dar un conciertu a partir de les 00.15,  onde van presentar el so últimu trabayu, Blima Express. Van formar parte del conciertu la mayoría de los collaboradores nel discu y ta prevista dalguna qu'otra sorpresa pa esta presentación, con dalgún convidáu especial pa la ocasión.    Na capital d'Asturies, va ser la Plaza la Catedral la qu'acueya la foguera, qu'esti añu va contar col espectáculu del grupu teatral Margen y cola actuación de grupos folclóricos como Xuno y de bandes de gaites. La programación va empezar a les 20 hores con  un desfile de les bandes de gaites Vetusta y Ciudá d'Uviéu, pa siguir depués coles actuaciones d'otres formaciones. Otra manera, ta previsto que l'actuación de Margen empiece a les 23 hores, col espectáculu tituláu Extraños en la noche de San Juan. A media nueche va prendese la foguera y depués va entamase la danza prima.    El dúu formáu por Lafu y Rebeca va actuar dientro de la programación de la Nueche de San Xuan en Grau, qu'empieza a les 22 hores nel Parque de Baxu, y na que tamién van  participar la Banda de Música Los Estudiantes, Aliendu y el Grupu de Gaites Escuela de Música de Grau. A la medianueche va prendese la foguera n'El Charcón.    Otra manera, el Centru Social La Semiente de L'Entregu va organizar pela primer vez una foguera. L'actu va realizase a partir de les 22.30 hores nel prau d'al llau del campu de futbol y va contar con música, dances, teatru y malabares. Tamién en Llugones van prender la foguera, que va facese nel parque de la Paz. La nueche d'esti llugar va  tar amenizada polos conciertos de Verdasca y La Bandina la Curuxa.    Pero San Xuan nun queda namás na nueche del 23 al 24 de xunu. Asina, como ye vezu dende hai años, el conceyu de Caravia va celebrar la foguera esti sábadu 25 na sablera de La Espasa. Los actos van empezar a les 23.10 colos malabares de la obra Los Piroduendes, de la compañía El Ñeru de los Coríos. A les doce de la nueche va prendese la foguera y depués van actuar Corquiéu, Mala Reputación, Desakato y Almatrampa.